**Budapest Főváros VII. Kerület Erzsébetváros Önkormányzat Képviselő-testületének**

**.../2023. (...) önkormányzati rendelete**

**Budapest Főváros VII. Kerület Erzsébetváros Önkormányzata Képviselő-testületének az Önkormányzat tulajdonában álló lakások és nem lakás céljára szolgáló helyiségek bérbeadásáról szóló 12/2012. (III. 26.) számú önkormányzati rendelet módosításáról**

Budapest Főváros VII. kerület Erzsébetváros Önkormányzatának Képviselő-testülete a lakások és helyiségek bérletére, valamint az elidegenítésükre vonatkozó egyes szabályokról szóló 1993. évi LXXVIII. törvény 3.§ (1) bekezdésében, 4.§ (3) bekezdésében, 5.§ (3) bekezdésében, 19.§-ában, 21.§ (6) bekezdésében, 27.§ (2) bekezdésében, 31.§ (2) bekezdésében, 33.§ (3) bekezdésében, 34.§ (1) bekezdésében, 36.§ (2) bekezdésében, 42.§ (2) bekezdésében, 86. § (2) bekezdésében, valamint 2. számú mellékletében kapott felhatalmazás alapján az Alaptörvény 32. cikk (2) bekezdésében és Magyarország helyi önkormányzatairól szóló 2011. évi CLXXXIX. törvény 23.§ (5) bekezdés 14. pontjában meghatározott feladatkörében az önkormányzat tulajdonában álló lakások és nem lakás céljára szolgáló helyiségek bérbeadásáról a következőket rendeli el:

**1. §**

Az Önkormányzat tulajdonában álló lakások és nem lakás céljára szolgáló helyiségek bérbeadásáról szóló 12/2012. (III.26.) önkormányzati rendelet (a továbbiakban: Rendelet) 7. § a) pontja helyébe a következő rendelkezés lép:

(Önkormányzati bérlakásokat bérbe adni kizárólag az alábbi jogcímek alapján lehet:)

„a) *lakások bérbeadása versenyeztetési eljárás alapján – papíralapú vagy elektronikus (digitális) formában – a pályázati kiírásban meghatározottak szerint*.”

**2. §**

A Rendelet 8. § (3) bekezdés f) pontja helyébe a következő rendelkezés lép:

(A versenyeztetési kiírásnak tartalmaznia kell:)

„f) *a bérbevételi ajánlati adatlapot, mely lehet papír alapú, vagy elektronikus úton kitöltött digitális adatlap.”*

**3. §**

A Rendelet 15. § (5) bekezdés b) pontja helyébe a következő rendelkezés lép:

(A szolgálati jelleggel bérbeadott lakásokra vonatkozó bérleti jogviszony megszűnik:)

„b) *ha a szolgálati lakásban lakó bérlőnek az (1) bekezdésben meghatározott munkáltatónál lévő jogviszonya - az öregségi, rokkantsági nyugdíjra való jogosultság megszerzésének kivételével - megszűnik*.”

4.§.

Ez a rendelet a kihirdetését követő napon lép hatályba, és a kihirdetését követő második napon hatályát veszti.

**Tóth János Niedermüller Péter**

**jegyző polgármester**

**Záradék**

A rendelet kihirdetése 2023. ………. napján a Szervezeti és Működési Szabályzat szerint a Polgármesteri Hivatal hirdetőtábláján megtörtént.

A rendelet közzététel céljából megküldésre került a [www.erzsebetvaros.hu](http://www.erzsebetvaros.hu) honlap szerkesztője részére.

**Tóth János**

**jegyző**

**Általános indokolás**

A rendelet gyakorlati alkalmazása során felmerült, e módosítással érintett esetekre a rendelet eddigi szabályai nem adtak útmutatást.

**Részletes indokolás**

**1. §**

A módosítás kifejezetten a pályázati eljárás elektronikus (digitális) bevezetése érdekében történik, hogy a pályázóknak a papír alapú pályázat beadása helyett legyen lehetőségük elektronikusan pályázni a meghirdetett lakásokra. Az elektronikus pályázat bevezetésével a pályázatok feldolgozása, értékelése is egyszerűbb és gyorsabb lesz.

**2. §**

A fentiek alapján a pályázat beadásához szükséges adatlapra vonatkozóan tartalmaz pontosítást és egyben módosítást a digitális adatlap bevezetéséhez.

**3. §**

A rendelet 15. §-a a szolgálati lakásra vonatkozó rendelkezéseket tartalmazza. A szolgálati lakásra vonatkozó jogosultság megszüntetésénél nem került szabályozásra a bérlő nyugdíjazásának esete, abban az esetben, ha a szolgálati lakás bérlőjének a munkaviszonya nyugdíjazás miatt szűnik meg, - mely a bérlőnek nem róható fel – a lakást 60 napon belül el kell hagynia a jelenlegi szabályozás szerint, ez viszont méltánytalan helyzetben hozza az érintett bérlőt. A módosítás elfogadásával a nyugdíjjogosult bérlőnek lehetősége lesz a lakás további használatára.

**4.§**

A módosítás hatályba lépését határozza meg.