**MEGÁLLAPODÁS**

**Helyi közbiztonságot érintő feladatok ellátására**

amely létrejött egyrészről a

**Budapest Főváros VII. Kerület Erzsébetváros Önkormányzata**

székhely: 1073 Budapest, Erzsébet körút 6.

adószám: 15735708-2-42

képviseli: Niedermüller Péter polgármester

(a továbbiakban: Önkormányzat)

másrészről

**Budapesti Rendőr-főkapitányság**

székhely: 1139 Budapest, Teve utca 4-6.

adószám: 15720388-2-51

képviseli: Dr. Terdik Tamás r. vezérőrnagy, rendőrségi főtanácsos, Budapest rendőrfőkapitánya

(a továbbiakban: BRFK)

(a továbbiakban együtt: Felek) között az alulírott helyen és napon az alábbiakban részletezett feltételek mellett.

Felek a jelen megállapodást közszolgáltatási feladat ellátására a Rendőrségről szóló 1994. évi XXXIV. törvényben (a továbbiakban: Rtv.) és Magyarország helyi önkormányzatairól szóló 2011. évi CLXXXIX. törvény 23. § (5) bekezdés 18. pontja alapján kötik annak érdekében, hogy Budapest VII. kerület közrendje és közbiztonsága javuljon.

Az Önkormányzat kijelenti, hogy fontosnak tartja Budapest VII. kerületének közbiztonságát, ezért Budapest Főváros VII. kerület Erzsébetváros Önkormányzata Képviselő-testületének xxx/2023. (XII.06.) határozata alapján úgy döntött, hogy a BRFK részére a közterületek és nyilvános helyek megerősített rendőri ellenőrzését szolgáló közbiztonsági tevékenység túlszolgálatának díjazására, a közterületek biztonságának erősítésére, állandó rendőri jelenlét biztosítására, továbbá a lakosság személy- és vagyonbiztonságát kiemelten veszélyeztető bűncselekmények visszaszorítására, a térfigyelős tevékenység során szükségessé váló túlszolgálat finanszírozására, illetve az idegenforgalmi szezonban megerősített rendőri jelenlét biztosítására **35.000.000 Ft**, azaz **harmincötmillió** forint összegű támogatást biztosít a jelen Megállapodásban meghatározottak szerint.

Az Önkormányzat tudomásul veszi, hogy a BRFK a jelen megállapodásban szereplő vállalásait a rendvédelmi feladatokat ellátó szervek hivatásos állományának szolgálati jogviszonyáról szóló 2015. évi XLII. törvény (a továbbiakban: Hszt.) 140. § (6)-(24) bekezdése szerinti, a hivatásos állomány tagjával kötött megállapodás alapján önként vállalt túlszolgálat keretei között teljesíti. Az önként vállalt túlszolgálat éves mértéke legfeljebb 150 óra, amelybe nem számít bele a 139. § (2)-(4) bekezdése szerinti időtartam.

**I. A BRFK vállalásai a BRFK VII. kerületi Rendőrkapitányság (a továbbiakban: Rendőrkapitányság) közreműködésével**

1. A BRFK a juttatást elfogadja, és kötelezettséget vállal arra, hogy a közbiztonsági tevékenység túlszolgálat keretében történő díjazására, és a közterhek fedezetére rendelkezésre bocsátott összeget elkülönítve kezeli, és azt kizárólag Budapest VII. kerületében teljesített, az állományilletékes parancsnok által elrendelt és igazolt túlszolgálat kifizetésére használja fel, olyan módon tervezve a túlszolgálatot, hogy az Önkormányzat által rendelkezésre bocsátott, a kifizetőt terhelő járulékokat is tartalmazó 35.000.000 Ft, azaz harmincötmillió forint 2024. év december hónap 31. napjáig a túlszolgálat finanszírozására elegendő fedezetet nyújtson.
2. Az Önkormányzat részére a 2024. év január hónap 1. napja és 2024. év december hónap 31. napja között túlszolgálat során teljesített óraszámokról, továbbá a túlszolgálatot teljesítők részére a Hszt. szerint megállapított távolléti díjról 2025. év március hónap 31. napjáig elszámolást küld.
3. A Rendőrkapitányság az Önkormányzat által finanszírozott túlszolgálatok szervezése és végrehajtása során a preambulumban felsorolt általános célok mellett kiemelt figyelmet fordít a Belső-Erzsébetvárosban található vendéglátó- és szórakozóhelyek működése által generált közbiztonsági problémák visszaszorítására; ennek érdekében az idegenforgalmi szezonban megerősített rendőri jelenlétet biztosít a körzetben.
4. A BRFK kötelezettséget vállal arra, hogy az Önkormányzat részére a tárgyhónapot követő hónap 5. napjáig kimutatást küld a teljesített óraszámokról.

**II. Az Önkormányzat vállalásai**

1. Az Önkormányzat kötelezettséget vállal arra, hogy az állományilletékes parancsnok által elrendelt és a teljesítést követően – I.4. pont szerinti kimutatásban – igazolt (a kifizetőt terhelő járulékokat is tartalmazó) összeget minden hónap 25. napjáig átutalja a BRFK Magyar Államkincstárnál vezetett 10023002-01451430 számú számlájára.
2. Az Önkormányzat kötelezettséget vállal arra, hogy a 2023. év december 1. napja és 2023. év december 31. napja között teljesített és az állományilletékes parancsnok által elrendelt, a teljesítést követően korábban igazolt (a kifizetőt terhelő járulékokat is tartalmazó) túlszolgálat finanszírozásáról készített elszámolásban kimutatott, de a 2023. évben el nem számolt és az Önkormányzat által ki nem fizetett összeget a jelen megállapodásban meghatározott fedezet terhére legkésőbb 2024. év március 31. napjáig átutalja a BRFK Magyar Államkincstárnál vezetett 10023002-01451430-00000000 számú számlájára.

**III. Közös rendelkezések**

1. Jelen megállapodás alapján a BRFK a túlszolgálatot 2024. év január hónap 1. napjától 2024. év december hónap 31. napjáig végzi; az elszámolás véghatárideje, továbbá a 11. pont szerinti írásbeli értékelés határideje 2025. év március hónap 31. napja. A BRFK részéről történő elszámolást a Budapest Főváros VII. Kerület Erzsébetvárosi Polgármesteri Hivatal Hatósági és Ügyfélszolgálati Irodája részére kell benyújtani.
2. Jelen megállapodást bármelyik Fél a másik Félhez intézett írásbeli nyilatkozatával – 30 (harminc) napos felmondási idővel – a megállapodás tartama alatt bármikor felmondhatja, továbbá bármelyik Fél jogosult rendkívüli felmondással, azonnali hatállyal írásban felmondani, amennyiben a másik Fél a megállapodásban szabályozott valamely kötelezettségét súlyosan megszegi és magatartását a másik Fél kifejezett írásbeli felszólítása ellenére sem szünteti meg, a felszólítás kézhezvételét követő 15 (tizenöt) napon belül.
3. Jelen megállapodás módosítása kizárólag írásban, a Felek közös megegyezésével történhet.
4. A megállapodás megszüntetése esetén a Felek kötelesek egymással elszámolni, a megállapodás megszüntetését követő 30 (harminc) napon belül.
5. A Felek tájékoztatják egymást azokban az esetekben, amikor azt a másik Fél szervezeti működése, vagy feladatellátása szükségessé teszi. Az esetleges jogvitákat előzetesen egyeztetéssel oldják meg.
6. A Felek a megállapodás teljesülését, eredményét és tapasztalatait 2025. év március hónap 31. napjáig áttekintik és írásban értékelik.
7. Felek kijelentik, hogy a nemzeti vagyonról szóló 2011. évi CXCVI. törvény 3. § (1) bekezdés 1a) pontja alapján átlátható szervezetnek minősülnek.
8. A Felek által nem szabályozott kérdésekben a Polgári Törvénykönyvről szóló 2013. évi V. törvény, a Hszt., a Rendőrség Szolgálati Szabályzatáról szóló 30/2011. (IX. 22.) BM rendelet és az Rtv. rendelkezései az irányadók.
9. Felek a jelen megállapodást – amely három számozott oldalból áll és öt egymással megegyező eredeti példányban készült – elolvasás után, mint akaratukkal mindenben egyezőt, jóváhagyólag írják alá.

Budapest, ……………………… Budapest, ………………………

|  |  |  |  |
| --- | --- | --- | --- |
| ……………………………………..  Budapest Főváros VII. Kerület Erzsébetváros Önkormányzata  Niedermüller Péter  polgármester |  |  | ……………………………………..  Budapesti Rendőr-főkapitányság  Dr. Terdik Tamás r. vezérőrnagy  rendőrségi főtanácsos  Budapest rendőrfőkapitánya |

Jogilag ellenőrizte:

…………………………………... …………………………………..

Tóth János

jegyző

Pénzügyi ellenjegyzés:

…………………………………… …………………………………..

Nemes Erzsébet

Pénzügyi Iroda vezetője

Kapják:

1. pld. BRFK

2. pld. BRFK VII. kerületi Rendőrkapitányság

3. pld. BRFK Gazdasági Igazgatóság Közgazdasági Osztály

4-5. pld. Önkormányzat