|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám:

Napirendi pont: ….

Előterjesztve: Művelődési, Kulturális és Szociális Bizottság

**ELŐTERJESZTÉS**

A Képviselő-testület 2023*.* december6-ai

rendes ülésére

|  |  |
| --- | --- |
| **Tárgy:** | Javaslat az Ételt az Életért Közhasznú Alapítvány Rózsa u. 3. szám alatti ingyenes ételosztásának támogatására |

**Készítette:**

Gyuris Gabriella

irodavezető

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

**Tisztelt Képviselő-testület!**

Erzsébetváros Önkormányzata 2012. november 12. napján határozatlan idejű együttműködési megállapodást kötött az Ételt az Életért Közhasznú Alapítvánnyal (továbbiakban: Alapítvány) az Önkormányzat tulajdonában lévő 1077 Bp., Rózsa utca 3. szám alatt megvalósuló ételosztás biztosítására (előterjesztés 1. számú melléklete). Az Alapítvány tevékenységét a Bischitz Johanna Integrált Humán Szolgáltató Központtal kötött használati megállapodásban rögzített feltételek szerint valósítja meg. Az Alapítvány vállalta, hogy saját munkatársainak közreműködésével heti 5 alkalommal a szociálisan rászoruló személyek részére ingyenes ételosztást végez, amelynek megvalósulásáról tárgyévet követő év március 31. napjáig beszámol az Önkormányzat felé. Az Alapítvány a vállalt feladatait folyamatosan ellátta és beszámolási kötelezettségének évente maradéktalanul eleget tett. Az Önkormányzat az Alapítvány tevékenységét – támogatási szerződés megkötésével – a 2023. évben 5.000.000,- Ft összegben támogatta.

Az Alapítvány kuratóriumi elnöke 2023. november 14. napján Polgármester Úrhoz benyújtott levelében (előterjesztés 2. számú melléklete) kérte az Önkormányzat támogatását a 2024. évben megvalósuló ingyenes ételosztás költségeinek biztosításához.

Az ételosztások alkalmával hétfőtől péntekig a tápláló, vegetáriánus meleg étel mellé pékárut, különböző friss zöldséget, gyümölcsöt, tejterméket, édességet, vagy egyéb élelmiszert is biztosítanak. Az elmúlt évben közel 60.000 adag meleg étel és kiegészítők kerültek kiosztásra a Rózsa utcában. Ezzel az étkezést igénybe vevő rászoruló személyek a háztartásukban megtakarításokat érhettek el, mivel az így félretett összegeket egyéb háztartási kiadásokra, rezsi költségekre, adósságaik törlesztésére, illetve életük élhetőbbé tételére tudták fordítani.

Ezen kívül kiemelt étel- és csomagosztást évente több alkalommal szervez az Alapítvány, amely az idei évben április 22-én az Almássy téren, május 27-én a Garay téren is megszervezésre került. Továbbá az Alapítvány az ünnepek közeledtével 2023. december 9. napján a Garay téren kiemelt ételosztást szervez a rászorulók részére.

Tevékenységüket szeretnék a továbbiakban is biztosítani a kerületi lakosság részére, azonban a jelenlegi gazdasági helyzetben, mind a rezsi, mind az élelmiszerárak jelentős megemelkedése miatt az Alapítvány szeretné kérni az Önkormányzat támogatását a 2024. évben is.

A szolgáltatás biztosítására hosszú távon számíthat a kerület, melynek megvalósításához az Önkormányzat támogatása az Alapítvány számára nélkülözhetetlen.

Magyarország helyi önkormányzatairól szóló 2011. évi CLXXXIX. törvény 42. § alapján:

*„A képviselő-testület hatásköréből nem ruházható át:*

*1. a rendeletalkotás;*

*2. szervezetének kialakítása és működésének meghatározása, a törvény által hatáskörébe utalt választás, kinevezés, vezetői megbízás;*

*3. a helyi népszavazás elrendelése, kitüntetések és elismerő címek alapítása;*

*4. a gazdasági program, a hitelfelvétel, a kötvénykibocsátás, a kölcsönfelvétel vagy más adósságot keletkeztető kötelezettségvállalás,* ***alapítványi forrás átvétele és átadása****…”*

Fentiekre tekintettel kérem támogassák az Ételt az Életért Közhasznú Alapítvány kérelmében szereplő 5.500.000,- Ft összegű támogatás bizotosítását a 2024. évre vonatkozóan, amelyet támogatási szerződés megkötésével biztosít az Önkormányzat.

**Kérem a Tisztelt Képviselő-testületet az előterjesztés megtárgyalására és a határozati javaslat elfogadására.**

**HATÁROZATI JAVASLAT**

**Budapest Főváros VII. kerület Erzsébetváros Önkormányzata Képviselő-testületének …/2023. (XII. 6.) határozata az Ételt az Életért Közhasznú Alapítvány támogatásáról**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy

1. az Ételt az Életért Közhasznú Alapítvány (székhelye: 1039 Budapest, Lehel utca 15-17., adószáma: 18095575-1-41) részére az Önkormányzat 5.500.000,- Ft összegű támogatást nyújt a szociálisan rászoruló személyek részére történő ingyenes (1077 Budapest, Rózsa u. 3. szám alatt történő, valamint a kiemelt) ételosztással összefüggő költségek támogatására;
2. az 1. pontban meghatározott támogatás időtartama: 2024. január 1. – 2024. december 31.,  
   az elszámolás határideje: 2025. január 31.;
3. felhatalmazza a Polgármestert a támogatási szerződés aláírására;
4. felkéri a Polgármestert, hogy Budapest Főváros VII. Kerület Erzsébetváros Önkormányzatának 2024. évi költségvetési rendeletében gondoskodjon az 1. pontban foglalt támogatás fedezetének biztosításáról 5.500.000,- Ft összegben.

**Felelős:** Niedermüller Péter polgármester

**Határidő**: az 1. pont tekintetében 2023. december 6.

a 2. pont tekintetében 2025. január 31.

a 3. pont tekintetében 2023. december 31.

a 4. pont tekintetében 2024. február 28.

Budapest, 2023. november 20.

**Niedermüller Péter**

polgármester

Előterjesztés mellékletei:

1. sz. melléklet: Ételt az Életért Közhasznú Alapítvány együttműködési megállapodás

2. sz. melléklet: Ételt az Életért Közhasznú Alapítvány kérelme