|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám:

Napirendi pont: ….

Előterjesztve: Művelődési, Kulturális és Szociális Bizottság

**ELŐTERJESZTÉS**

**A Képviselő-testület 2023. december 6 - ai**

**rendes ülésére**

**Tárgy:**  Az ERöMŰVHÁZ Nonprofit Kft. 2024. évi közszolgáltatási tervének elfogadása

**Készítette:**

Gyuris Gabriella

irodavezető

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A határozatok elfogadásához egyszerű szavazattöbbség szükséges.**

**Tisztelt Képviselő-testület!**

A muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 76. §-a alapján kötelezően ellátandó közfeladataként az Önkormányzat a helyi közművelődési feladatokat az ERöMŰVHÁZ Nonprofit Kft.-vel (a továbbiakban: Kft.) kötött közszolgáltatási keretszerződés alapján biztosítja. *A jelenleg hatályos szerződés az előterjesztés 1. számú mellékletét képezi.* A Kft. a feladatellátással kapcsolatban a felmerült kiadásai fedezeteként, a feladatellátásához kapcsolódó bevételeit meghaladó mértékben jogosult kompenzációra.

A közszolgáltatási keretszerződés IV. 2. pontja alapján a Kft. a szerződés szerinti feladatok ellátására közszolgáltatási tervet készít, melynek figyelembevételével az Önkormányzat és a Kft. a szerződés kiegészítéseként minden év december 31. napjáig a következő évi kompenzációs keretösszeg meghatározására megállapodást köt.

A szerződés IV. 2.1. pontja határozza meg a közszolgáltatási terv minimális követelményeit, így ennek keretében szükséges bemutatni a tervezett programokat, rendezvényeket, a közszolgáltatási szerződés ellátásával kapcsolatos tervezett kiadásokat és bevételeket, a finanszírozási tervet, valamint a feladatellátás személyi, tárgyi és szakmai feltételekeit. A Kft. által elkészített 2024. évi Közszolgáltatási és Pénzügyi terv a *II.* *határozati javaslat 1. sz. mellékletét képezi.*

A 2024. évi Közszolgáltatási terv bemutatja a közművelődési közfeladatok tervezett ellátásának formáit, amely három helyszínen, a K11 Művészeti és Kulturális Központban, a Róth Miksa Emlékház és Gyűjteményben és a Hernád Házban valósulnak meg, továbbá bemutatja a Róth Miksa Emlékház és Gyűjtemény szakmai koncepcióját.

Az ERöMŰVHÁZ kiemelt célja, hogy olyan kulturális szolgáltatásokat és élményeket nyújtson, amelyek aktív részvételt és jelenlétet igényelnek. A legtöbb funkciót ellátó és legnagyobb befogadó térrel rendelkező K11 Művészeti és Kulturális Központ által nyújtott programok széles közönséget szólítanak meg. A változó igényekhez dinamikusan alkalmazkodva igyekeznek a művelődési házak alapvető funkcióit újraértelmezve egy kulturális élményteret fenntartani, ezért a 2024. évi prioritások között szerepel a K11 kommunikációs és promóciós csatornáinak megújítása, a technikai felszerelések fejlesztése és a dekorációs elemek fejlesztése.

A művelődési lehetőségeket kínáló, valamint a helyi közösségek erősítését célzó programokat művészeti ágak és műfajok szerinti tematikában szervezi a Ház a hét egyes napjain, legyen szó interaktív közösségi programokról, könnyűzenei, irodalmi, színházi vagy családi programokról, amely így a látogatók számára átlátható programstruktúrát kínál. A programok között szereplnek filmklubok, kvízestek, várostörténeti séták, művészetterápiás foglalkozások, workshopok, múzeumpedagógiai foglalkozások, gasztro estek, könnyűzenei programok, testmozgást segítő programok.

A nagyobb rendezvények között szerepel a gyereknapi rendezvény, a Terézváros Önkormányzatával történő együttműködés keretében megvalósuló Király Nap, kerületi összművészeti fesztivál, valamint adventi ünnepkörhöz kapcsolódó programok megrendezése.

A jeles napokról való megemlékezések mellett a magyar próza népszerűsítése érdekében szervezett programokon túl be kívánnak kapcsolódni olyan nagyobb rendezvénysorozatokba, mint a Budapest100, Múzeumok Éjszakája, a Cigányzenék Éjszakája, Kutatók Éjszakája, Bach Mindenkinek Fesztivál.

A Róth Miksa Emlékház és Gyűjtemény kiemelkedő feladata 2024-ben Róth Miksa halálának 80. évfordulójához kapcsolódó szakmai és ismeretterjesztési feladatok megvalósítása, emellett a jövő évben az Emlékház a 2021 óta futó közösségi múzeumi projekt 4. szintét éri el, amelynek célja az, az Emlékház közösségi térként működve újabb célcsoportokat vonjon be programjaiba.

A 2024. évi feladatok ellátásához a Kft. **15 109 ezer Ft saját bevétellel, 27 961 ezer Ft központi támogatással** és **383 040 ezer Ft kiadással** számolt, amely alapján **339 970 ezer Ft összegű kompenzációra jogosult**. A Közszolgáltatási és pénzügyi tervet a Kft. Felügyelő Bizottsága 3/2023. (11.08.) számú határozatával fogadta el *(előterjesztés 2. sz. melléklete).*

A pénzügyi terv 6. számú mellékletét képező beruházási igények a külső rendezvények hangosításának megoldása érdekében merültek fel, azonban a Közszolgáltatási keretszerződés alapján a Kft. nem jogosult beruházási kiadásokat elszámolni a kompenzáció terhére. A feladatellátás gördülékenysége érdekében javaslom, hogy az Önkormányzat tegye lehetővé a kis összegű, 1.000.000 Ft alatti beruházások megvalósítását, amelyre tekintettel módosítani szükséges a Közszolgáltatási keretszerződést *(I. határozati javaslat mellékletei)*.

Kérem a Tisztelt Képviselő-testületet az előterjesztés megtárgyalására és a határozati javaslatok elfogadására.

**Határozat javaslatok**

**I.**

**Budapest Főváros VII. kerület Erzsébetváros Önkormányzata Képviselő-testületének …../2023. (XII.06.) határozata az ERöMŰVHÁZ Nonprofit Kft. közszolgáltatási keretszerződésének módosításáról**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy

1. az ERöMŰVHÁZ Nonprofit Kft.-vel közművelődési feladatellátás tárgyában 2017. január 11-én megkötött Közszolgáltatási keretszerződés 10. számú módosítását a határozat *1. melléklete* szerint, az egységes szerkezetbe foglalt Közszolgáltatási keretszerződést a határozat *2. melléklete* szerint jóváhagyja.
2. felhatalmazza a Polgármestert az 1. pontban foglalt dokumentumok aláírására.

**Felelős**: Niedermüller Péter polgármester

**Határidő**: 2023. december 20.

**II.**

**Budapest Főváros VII. kerület Erzsébetváros Önkormányzata Képviselő-testületének .../2023. (XII.06.) határozata az ERöMŰVHÁZ Nonprofit Kft. 2024. évi közszolgáltatási tervének elfogadásáról**

Budapest Főváros VII. Kerület Erzsébetváros Önkormányzatának Képviselő-testülete úgy dönt, hogy az ERöMŰVHÁZ Nonprofit Kft.-vel közművelődési feladatok ellátására kötött közszolgáltatási keretszerződés alapján

1. elfogadja az ERöMŰVHÁZ Nonprofit Kft. közszolgáltatási keretszerződéshez kapcsolódó 2024. évi Közszolgáltatási Tervét és Pénzügyi Tervét a határozat *1. számú melléklete* szerint.
2. a **2024. évre** vonatkozóan a közszolgáltatási szerződésben vállalt feladatokra **339 970 ezer Ft** **kompenzációs keretösszeget állapít meg**, amelyből az ERöMŰVHÁZ Nonprofit Kft. pénzügyi terve alapján **282 120 ezer Ft működési célú**, **57 850 ezer Ft program célú** kompenzációs keretösszeg. A működési és a program célú kiadások között 20 % eltérés megengedett.
3. felhatalmazza a Polgármestert a határozat *2. számú melléklete* szerinti szerződés aláírására.

**Felelős**: Niedermüller Péter polgármester  
**Határidő**: 2023. december 20.

Budapest, 2023. november 20.

Niedermüller Péter

polgármester

Mellékletek:

*Előterjesztés melléklete:*

1. számú melléklet: Hatályos Közszolgáltatási keretszerződés
2. számú melléklet: Felügyelő Bizottság határozata

*I. határozat melléklete:*

1. számú melléklet: Közszolgáltatási keretszerződés 10. sz. módosítása

2. számú melléklet: Közszolgáltatási keretszerződés egységes szerkezetben.

*II. határozat melléklete:*

1. számú melléklet: 2024. évi Közszolgáltatási Terv

2. számú melléklet: 2024/1. számú kiegészítő szerződés tervezet